b"\n_START_ARTICLE_\nValent\xc3\xad Rourich Nadal\n_START_SECTION_\nBiografia\n_START_PARAGRAPH_\nFill de l'industrial surotaper Vicen\xc3\xa7 Rourich Sala i de Maria Nadal Sall\xc3\xa9s va comen\xc3\xa7ar a mostrar inter\xc3\xa8s per la m\xc3\xbasica de ben petit  i tot i l'en\xc3\xa8rgica oposici\xc3\xb3 que el seu pare va mostrar envers aquest inter\xc3\xa9s, Valent\xc3\xad va comen\xc3\xa7ar a prendre lli\xc3\xa7ons de viol\xc3\xad de la m\xc3\xa0 de professors locals, tasca que simultaniejava amb una de les seves grans aficions, el teatre, que compartia amb el seu bon amic Narcis Masferrer Buix\xc3\xb3.\n_START_SECTION_\nCarrera musical\n_START_PARAGRAPH_\nA principis dels anys trenta, va ampliar els seus estudis musicals a Barcelona, a on s'hi despla\xc3\xa7ava regularment cada setmana. La seva mare va finan\xc3\xa7ar tots els estudis del seu fill.. Seria a Barcelona on faria coneixen\xc3\xa7a amb el compositor i director Eduard Toldr\xc3\xa0 Soler, qui va esdevenir mestre i amic, i que anys m\xc3\xa9s tard el va animar a fer oposicions per entrar com a segon viol\xc3\xad a l'Orquestra Municipal de Barcelona que ell estava formant. L'orquestra va debutar el 1944 i fou rebatejada el 1967 com a Orquestra Ciutat de Barcelona. _NEWLINE_Posteriorment, ha esdevingut Orquestra Simf\xc3\xb2nica de Barcelona i Nacional de Catalunya, la temporada 1994-1995. Valent\xc3\xad Rourich tamb\xc3\xa9 va formar part de l'Orquestra del Liceu durant molts anys, va enregistrar discos de m\xc3\xbasica molt diversa, va participar en programes de TVE i apareix, com a m\xc3\xbasic d'orquestra, a la pel\xc2\xb7l\xc3\xadcula Bah\xc3\xada de Palma, dirigida per Juan Bosch l'any 1962._NEWLINE_Va ser un dels fundadors de l'orquestra local Catalonia Jazz, on, a part del viol\xc3\xad, tamb\xc3\xa9 tocava el banjo,  el saxofon, el piano i la bateria. L'orquestra va viure nom\xc3\xa9s quatres mesos a causa de l'esclat de la guerra civil el mes de juliol de 1936. Va ser cridat a files l'any 1937 sent destinat primerament al campament de Manzanares, on aprofitant un perm\xc3\xads, va comprar a Madrid el viol\xc3\xad que l'acompanyaria tota la guerra i tota la seva vida professional. Va participar en la batalla de Terol, al front de l'Alfambra, va estar a l'ex\xc3\xa8rcit de Llevant, a les trinxeres del Jarama i va acabar la guerra, greument malalt, al poble de G\xc3\xa0rgoles de Arriba, on es va recuperar, i \xc3\xa9s detingut un temps molt breu al camp de concentraci\xc3\xb3 d'aquest mateix poble.  _NEWLINE_Acabada la contesa, va tornar a Sant Feliu on fundaria una nova orquestra, la Cobla Orquestra Victors, que viuria una llarga i profitosa carrera musical durant molts anys, tot i que Rourich la va abandonar el 1942 per seguir la seva carrera musical a Barcelona, on s'hi instal\xc2\xb7laria definitivament.   _NEWLINE_Gran afeccionat al teatre amateur. va participar en nombroses representacions amb l'Agrupaci\xc3\xb3 Romea  fundada per Benet Escriba i despr\xc3\xa9s de la guerra va dirigir la part musical de diverses obres amb el grup de la Jefatura Local de Prensa y Propaganda de F.E.T. y de las JONS. en la temporada 1942-1943._NEWLINE_Jubilat des del juliol de 1982, no es va desvincular mai de la ciutat que el va veure n\xc3\xa9ixer, on hi passava les vacances d'estiu amb la seva fam\xc3\xadlia i on hi va conservar sempre els seus amics de joventut._NEWLINE_Va morir a Barcelona el 16 de juny de 1994 i les seves restes descansen a la ciutat que el va veure n\xc3\xa9ixer."